દૃષ્ટાંતો આપવાં હોય તો દેશવિદેશના આવા કેટલાક બધા દાખલા આપી શકાય તેમ છે કે જેનો પાર ન આવે પણ આવા દૃષ્ટાંતોની હારમાળાની જરૃર નથી. આપણો મુદ્દો એ જ છે કે ગમે તેવા આર્થિક ઝંઝાવાતોમાં સપડાયેલો માણસ પણ જિંદગીની બાજીથી હાથ ધોઈ નાખવાનો ઇન્કાર કરી શકે છે. એ આવા ઝંઝાવાતો સામે બહાદુરીથી લડી શકે છે અને સાથે જિંદગીનું મધ માપી પણ શકે છે. આ વાવાઝોડાની અસર નીચે તેણે નિક્રિય અને હતપ્રભ બની જવાની જરૃર નથી. સ્વામી વિવેકાનંદ કહે છે તેમ, લોકો તો શક્તિને પૂજે છે. લોકો શક્તિ, સામર્થ્ય અને સફળતાને વંદન કરે છે. આપણી બેહાલી ઉપર હસે કે મોં ફેરવી લે તો તેનું દુખ લગાડ્યા વગર માણસે પોતાની પૂરી તાકાતથી જિંદગીનો રથ વિપત્તિના ચીકણા કાદવમાંથી બહાર ખેંચી કાઢવા પોતાનો ખભો પહોળો કરો. સફળતા નિષ્ફળતા ઈશ્વરના હાથમાં છે તેમ સમજીને મોટે ભાગે માણસના આવા પ્રયાસો જવલ્લે જ સરિયામ નિષ્ફળતાને વરતા હોય છે. પ્રારબ્ધનો ઉપહાસ તમે હસતે મુખે સહન કરીને તમારા માર્ગેથી ચલિત થયા વિના આગળ વધો ત્યારે ક્યારેક પ્રારબ્ધને પણ તમારાં ઓવારણાં લેવાનું મન થાય છે.